Seksiaddiktien puolisoille tarkoitettu vertaistukiryhmä aloittaa Tampereella – "Ongelman laajuutta ei vieläkään hahmoteta"

Kirsi Paulinin mielestä seksiriippuvuudesta pitäisi puhua nykyistä enemmän. Joonas Alanne Katso isompi kuva

Joonas Alanne

Tampereen NNKY lähtee syksyllä pilotoimaan seksiaddiktien puolisoille suunnattuja vertaistukiryhmiä Tampereella ja Helsingissä.

Suomessa on toiminut jo useiden vuosien ajan ryhmiä addiktoituneesta seksikäyttäytymisestä kärsiville henkilöille, mutta seksiaddiktien puolisoille ja kumppaneille ei ole omia tuki- tai vertaisryhmiä.

Hankevastaava, seksuaaliterapeutti Kirsi Paulin kertoo, ettei ongelman laajuutta vieläkään täysin hahmoteta. Kyse on kuitenkin merkittävästä mutta piilossa pysyttelevästä ongelmasta, joka aiheuttaa monenlaista haittaa myös seksiaddiktin puolisoille ja muille läheisille.

Puolison paljastuminen voi olla toiselle osapuolelle traumaattinen kokemus. Henkisen kärsimyksen lisäksi puolison seksiriippuvuus saattaa aiheuttaa perheelle myös taloudellista haittaa.

Paulin havainnollistaa seksiriippuvuuden vaikutusta addiktin puolisoon piirtämällään mindmapilla. Kuva: Joonas Alanne Joonas Alanne

Pilottiryhmät ovat osa Tampereen NNKY:n Salvia-hanketta, jonka tavoitteisiin kuuluu seksiaddiktien puolisoille tai kumppaneille tarkoitetun vertaistuellisen ryhmämallin luominen. Hankkeen kautta NNKY tarjoaa seksiaddiktien läheisille myös yksilöllistä tukea valtakunnallisesti puhelimen, chatin tai sähköpostin välityksellä.

Toiminta sopii hyvin NNKY:n toimintaan. Paulin huomauttaa, että vuonna 1903 perustettu Tampereen NNKY on historiansa saatossa puuttunut moniin ajankohtaisiin ongelmiin.

– Sisällissodan jälkeen perustettiin punaorpokoti. Prostituoituja on tuettu. Maalta kaupunkiin muuttaneita tehtaan tyttöjä on tuettu esimerkiksi perustamalla heille oma asuntola. NNKY:n strategiassa on myös, että järjestön tehtävä on vahvistaa perheiden hyvinvointia tukevaa työtä, ja laajemmin ajateltuna tämä on perhetyötä.

Ryhmiin valittavat haastatellaan ennakkoon. Haastatteluissa selvitetään, että ryhmäterapia sopii heille ja että hän sopii kyseiseen ryhmään. Sillä halutaan myös suojata ryhmiin osallistuvia ja luoda turvallinen ilmapiiri. Pilottiryhmät ovat avoimia vain naisille ja niihin otetaan maksimissaan kuusi henkilöä.

– Ryhmässä olevat ihmiset ovat kokeneet samat asiat ja ymmärtävät sen kivun ja vaikutusten syvyyden ja laajuuden ilman, että sitä tarvitsee selittää erikseen. Seksiaddiktien puolisot kokevat yleensä häpeää ja riittämättömyyttä, eivätkä pysty helposti puhumaan asiasta, koska he pyrkivät myös suojelemaan puolisoaan. Usein seksiaddiktin puoliso voi myös kyseenalaistaa itseään, jos ongelma on jatkunut useita vuosia eikä hän ole sitä aiemmin huomannut.

Seksiaddiktiolla voi olla useita erilaisia ilmenemismuotoja, joihin voivat kuulua muun muassa maksullisten seksipalvelujen käyttäminen ja jatkuvat irtosuhteet. Mukaan voidaan lukea kaikki mahdollinen seksuaalinen toiminta, joka täyttää addiktion kolme kriteeriä: pakkomielteisyys, hallitsemattomuus ja negatiiviset seuraukset yksilön elämään.

Seksiriippuvuuden yleisimpänä ilmenemismuotona pidetään pornoriippuvuutta.

– Nykyään porno kulkee aivan kaikkialle jokaisen aikuisen, lapsen ja nuoren taskussa. Yleisesti kaikenlainen netin kautta tapahtuva, kuten seuranhakupalveluiden ja seksichattien käyttäminen, on yleistynyt. Muun muassa brittiläinen psykoterapeutti Paula Hall on sanonut, että netin aikakaudella seksiriippuvaisten määrä on kasvanut räjähdysmäisesti.

Mikäli joku epäilee puolisonsa olevan seksiaddikti, kannattaa puoliso kohdata asiasta, neuvoo Paulin.

– Jos nainen epäilee, että hänen puolisonsa on seksiaddikti, niin hän voi yleensä luottaa siihen naisen vaistoonsa. Nainen voi myös löytää todisteita esimerkiksi parisuhteen ulkopuolisista suhteista tai toiminnasta. Tällöin asia kannattaa ottaa puheeksi, koska kyseessä on vakava sairaus, joka ei parane itsestään vaan yleensä pahenee ajan kanssa. Puhutaan toleranssin kasvusta ja eskaloitumisesta.

– Seksiaddikti yleensä kieltää viimeiseen asti ja haluaa pitää tekemisensä omana tietonaan, mutta jossain vaiheessa yleensä tunnustus tulee ja siitä eteenpäin molemmat tarvitsevat apua. Sekä addikti että hänen puolisonsa.